Հիշեցնենք, որ բնապահպանական տեսչական մարմինը, որի ղեկավարն է բնության վաղեմի պաշտպան Արթուր Գրիգորյանը, օգոստոսի վերջին ավարտել էր Ամուլսարում ուսումնասիրությունները: Ընդերքօգտագործման տեղամասերում տեսչական մարմինը հայտնաբերել էր էկոլոգիական նոր գործոններ՝ կարմիրգրքային «Ապոլոն» անունով թիթեռ ու ոզնաթուփ մեխակ, եւ առաջարկել էր բնապահպանության նախարարությանը՝ ուժը կորցրած ճանաչել «Լիդիան Արմենիա»-ին տրված փորձաքննական եզրակացությունը՝ դադարեցնելով ընկերության գործողությունները: Սեպտեմբերի 9-ին, ամփոփելով իր պաշտոնավարման 100 օրը, բնապահպանության նախարար Էրիկ Գրիգորյանն ասաց, որ նախարարությունն ուսումնասիրություն է կատարել, որը հերքում է այդ հատվածում նման թիթեռի եւ մեխակի առկայությունը, ինչով բնապահպանների դժգոհությունն է առաջացրել: Միջազգային փորձագետների խումբ հրավիրելու փաստը նշանակում է, որ Նիկոլ Փաշինյանը չի հավատում ո՛չ Էրիկ Գրիգորյանին, որը նախարար է դարձել ԲՀԿ քվոտայով, եւ որին բնապահպանները մեղադրում են «Լիդիան Արմենիայի» հետ մերձ կապերի մեջ, ո՛չ էլ նախկինում ռադիկալ ակտիվիստ Արթուր Գրիգորյանին: Կառավարության հրավիրած միջազգային փորձագետների խումբը Հայաստան է ժամանելու սեպտեմբերի 17-ին: Այդ խմբում ներգրավվել են նաեւ տեղական փորձագետներ, որոնք արտասահմանյան մասնագետների հետ միասին կաշխատեն եւ նոր եզրակացություն կտան: Հիշեցնենք, որ Ամուլսարում ուսումնասիրություններ է կատարել նաեւ սփյուռքահայ քիմիկոս Հարրի Բրոնոզյանը: Նա եւ հայաստանյան գիտնականները պնդում են, որ հանքի շահագործման արդյունքում թթվային դրենաժ տեղի կունենա, որը կտեւի առնվազն 100 տարի, եւ Հայաստանի ջրային ռեսուրսները՝ Որոտանից ու Արփա գետից մինչեւ Սեւան, կապականվեն: «Լիդիան Արմենիա» ընկերությունն այս պահին դադարեցրել է աշխատանքը: «Ճանապարհները փակ են: Դուք տեսաք, որ նախարարը, փաստորեն, հերքեց, որ կան նոր էկոլոգիական գործոններ: Դրանից ավելի ոչինչ չեմ կարող ասել»,- հայտնեց ընկերության մամուլի պատասխանատու Աննա Սաղաբալյանը: